Talle sterftes ná brand by Kambodja-casinoReddingspanne op soek na slagoffers by die Grand Diamond City-casino (Foto: Tang Chhin Sothy/AFP) Minstens 26 mense is dood toe ŉ brand by ŉ casino in Kambodja uitgebreek het. Talle van die liggame is op trappe gevind en verskeie slagoffers is dood toe hulle in kamers vasgekeer is. Reddingsbeamptes kon hulle nie betyds bereik nie. Die brand het Woensdagaand omstreeks 23:30 (0430 GMT) uitgebreek by die Grand Diamond City-casino in Poipet naby die grens met Thailand. Dit het deur die casino-hotel versprei en reddingsbeamptes het mense aangesê om van lysies en uit vensters te spring. “Die ongeluk is veroorsaak deur ŉ kortsluiting,” het Kun Kim, adjunkvoorsitter van die nasionale komitee vir rampbestuur, gesê. Hy het bevestig 26 mense is dood – 17 van Thailand, een van Maleisië en een van Nepal. “Sommige mense het verkool en sommige het versmoor. Sommige het gebrand en het op pad na die uitgang gesterf.” Militêre polisie by die Grand Diamond City-casino (Foto: Tang Chhin Sothy/AFP) Hy sê owerhede het te lank gevat om die brand te blus en die casino se uitleg en ŉ gebrek aan reddingstoerusting word hiervoor blameer. Nooddiensspanne het Vrydagaand hul reddingspogings opgeskort en Kun Kim het bevestig spanne het die hele kompleks deursoek. Neung, ŉ 42-jarige casinowerker van Thailand wat slegs sy bynaam gegee het, sê sy pa is in ŉ hotelkamer dood toe hy twee vroue gehelp het om die vlammedood vry te spring. “Hy het egter baie energie gebruik om hulle te help en hy het in die rook versmoor.” Meer as 50 mense is in hospitale opgeneem waarvan 13 mense Vrydag in ŉ kritieke toestand was. Owerhede oorweeg strafregtelike klagtes teen die eienaars van die hotel.